Diari Oficial de la Generalitat Valenciana


Sumari del DOGV 6867, del 21-09-2012 (2012/8727)

ORDE 17/2012, de 13 de setembre, de la Conselleria d'Infraestructures, Territori i Medi Ambient, per la qual s'aprova la modificació parcial de traçat de la via pecuària Colada de la Costa, afectada pel Pla Parcial del Sector PP-16 en el terme municipal de la Vila Joiosa.
--------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6867

Data del DOGV
:   21-09-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/8727


Data del document
:   13-09-2012

Organisme emissor
:   Conselleria d'Infraestructures, Territori i Medi Ambient

Tipus de document
:   Ordre

Anàlisi jurídica

ORDE 17/2012, de 13 de setembre, de la Conselleria d'Infraestructures, Territori i Medi Ambient, per la qual s'aprova la modificació parcial de traçat de la via pecuària Colada de la Costa, afectada pel Pla Parcial del Sector PP-16 en el terme municipal de la Vila Joiosa. [2012/8727]  
Antecedents de fet  
  
1. Amb data 12 de juny de 2001, la Direcció Territorial d'Alacant d'esta conselleria va comunicar a la mercantil l'Illa de Minos, SL, agent urbanitzador del sector de sòl urbanitzable detallat PP-16 del PGOU de la Vila Joiosa, que l'esmentat pla parcial afectava la via pecuària Colada de la Costa i, en conseqüència, hauria d'iniciar expedient de modificació de traçat.  
2. Les vies pecuàries del terme municipal de la Vila Joiosa van ser classificades per Orde de la Conselleria de Medi Ambient de 22 de setembre de 1993, publicada en el DOGV núm. 2135, de 02.11.1993. La Colada de la Costa figura en la classificació esmentada amb una amplària legal variable entre 6 i 8 metres.  
Este document de classificació constituïx, junt amb el Reial Decret 2365/1984, de 8 de febrer, pel qual es transferixen a la Comunitat Valenciana béns i servicis en matèria de conservació de la naturalesa, el títol que té la Generalitat sobre les vies pecuàries anteriorment mencionades.  
3. L'expedient V/E/043/02 de desafectació i modificació parcial de traçat de la via pecuària Colada de la Costa al seu pas pel sector PP-16 del terme municipal de la Vila Joiosa, s'ha tramitat d'acord amb el que disposa la instrucció de la Direcció General de Gestió del Medi Natural sobre procediments administratius de vies pecuàries, de 27 de novembre de 2006.  
4. En relació amb este expedient, resulta l'Acord plenari de l'Ajuntament de la Vila Joiosa, de 15 de desembre de 2005, sobre modificació de traçat de la via pecuària Colada de la Costa en el Pla Parcial 16 la Mallaeta, segregació de determinades parcel·les i cessió de parcel·les a la Generalitat, que va ser objecte de recurs contenciós administratiu número 745/2005 seguit en el Jutjat Contenciós Administratiu número 3 d'Alacant a instàncies de Pedro Lloret Llinares, que va finalitzar amb Sentència núm. 168/2006 en què s'estima el recurs, sense perjuí que puga convalidar-se l'acord impugnat en una nova sessió convocada amb l'observança de les formalitats legals.  
  
Així, amb data 15 de juny de 2006 resulta un nou Acord plenari de l'Ajuntament de la Vila Joiosa que convalida l'anterior de 15 de desembre de 2005 sobre la modificació de traçat de la via pecuària i cessió de terrenys a la Generalitat per al nou traçat de la via pecuària al seu pas pel sector PP-16.  
En el projecte de reparcel·lació forçosa del sector PP-16, aprovat definitivament mitjançant un Acord plenari de 6 de juny de 2002, apareixen com a finques resultants números 18 i 18.1 (finques registrals números: 33.402 i 33.404) de titularitat municipal i afectes xarxa viària, i per on es proposa el nou traçat de la via pecuària.  
5. Amb data 6 de setembre de 2006, es rep ofici del subsecretari de la llavors Conselleria d'Economia, Hisenda i Ocupació, en el qual es decidix tornar l'expedient de desafectació i modificació parcial del traçat de la via pecuària Colada de la Costa en el terme municipal de la Vila Joiosa (Alacant), en el tram afectat per la reparcel·lació del sector PP 16 la Mallaeta, (s/ref 375/06), en què considera que l'actuació urbanística efectuada per l'Ajuntament de la Vila Joiosa no és d'acord amb el que disposa la Llei 3/1995 de Vies Pecuàries, al tractar el nou traçat amb la qualificació urbanística de vials, sent adjudicat a l'ajuntament, amb posterior cessió de la titularitat de les parcel·les segregades a la Generalitat i tal cessió condicionada per al seu ús o destí com a via pecuària.  
6. Amb data 15 de maig de 2012, té entrada en el Registre auxiliar de Francisco Cubells d'esta Conselleria, ofici de l'Ajuntament de la Vila Joiosa, acompanyat de certificat de l'Acord de Junta de Govern Local, de 25 d'abril de 2012, i document diligenciat del projecte bàsic de restitució de via pecuària Colada de la Costa en el sector PP-16.  
L'acord assenyala:  
«Amb l'objectiu de finalitzar la tramitació de l'expedient de modificació de traçat [?] conveniència de presentar un projecte d'integració de la via pecuària al seu pas pel sector, que definisca les obres necessàries per a adaptar el traçat modificat a les característiques que hui en dia requerixen per al tractament d'estos elements en àmbits urbans.  
  
A este efecte s'ha redactat [?] el projecte bàsic de restitució de la via pecuària al seu pas pel sector, segons expedient V/E/043/02 i Acord plenari de 15 de juny de 2006, discorre per la seua banda sud.  
  
S'inicia el seu desenrotllament en el límit est en el carrer Dr. Fleming (coincident amb la via pecuària Colada de la Costa), baixa per l'actual carrer de la Nucia fins a la seua intersecció amb l'avinguda Marina Baixa, discorrent per esta fins a la rotonda sobre l'antiga N-332, creuant-la ja fora de l'àmbit del sector.  
En tot el desenrotllament de la via pecuària dins del sector es mantindrà una secció contínua de 6,00 metres d'amplària (coincident amb l'ample legal de la via pecuària Colada de la Costa en este àmbit), format per:  
- Parterres amb plantació d'arbratge autòcton d'un metre d'amplària situats en els laterals, com a element limitant i visualment definitori.  
  
- Carril per a trànsit de vianants o ciclistes, de dos metres d'amplària, d'acabat superficial de formigó imprés.   
- Passeig de vianants o pecuari, de dos metres d'amplària, d'acabat superficial en terra blanquinosa o sauló.»  
7. Vist l'informe de 29 de maig de 2012, del Servici d'Ordenació i Gestió Forestal, favorable al projecte bàsic de restitució mencionat anteriorment al complir amb els requisits establits en l'article 12 de la Llei 3/1995, de 23 de març, de vies pecuàries.  
8. Vista la proposta del director general de Medi Natural, de 8 de juny de 2012, favorable a l'aprovació de la desafectació i la modificació parcial de la via pecuària Colada de la Costa al seu pas pel sector PP-16 del terme municipal de la Vila Joiosa amb subjecció als condicionants establits en l'informe del Servici d'Ordenació i Gestió Forestal, de 29 de maig de 2012, i d'acord amb els plans del traçat definitiu de la via pecuària conforme al projecte bàsic de restitució, abril de 2012, aprovat mitjançant Acord de la Junta de Govern Local de 25 d'abril de 2012 i a l'obtenció de totes les restants autoritzacions i llicències que legalment procedisquen.  
9. Vist l'informe de l'Advocacia General de la Generalitat, de 17 de juliol de 2012, remés a la Direcció General de Medi Natural en data 23 de juliol de 2012.  
  
Fonaments de dret  
  
1. El traçat proposat complix amb els requisits establits en l'article 12 de la Llei 3/1995, de 23 de març, de Vies Pecuàries, que establix les condicions que ha de complir el traçat modificat d'una via pecuària com a conseqüència d'una nova ordenació territorial, i ha de quedar assegurat el manteniment de la integritat superficial, la idoneïtat dels itineraris i la continuïtat dels traçats, junt amb la del trànsit ramader, així com els altres usos compatibles i complementaris d'aquell.   
  
La superfície del nou traçat és major que la del traçat original, tenint en compte que es manté l'amplària i la longitud és major. L'itinerari es considera idoni per als usos previstos en la Llei 3/1995 i, finalment es garantix la continuïtat del traçat al connectar amb la resta de la via pecuària en els mateixos punts que el traçat original.  
  
Així mateix, el projecte bàsic de restitució de la via pecuària Colada de la Costa, d'abril de 2002, es considera adequat per a poder dur a terme els usos compatibles i complementaris i, si és el cas, el pecuari, establits en la Llei 3/1995, de 23 de març, de Vies Pecuàries, a l'estar formada la secció de sis metres del traçat modificat per elements com a parterres amb plantació autòctona, carril ciclista, passeig de vianants. A més, es disposarà la senyalització vertical i horitzontal necessària per a la identificació de la via pecuària.  
Haurà de senyalitzar-se la via pecuària amb el senyal tipus cartell establida per Resolució de 26 d'abril de 1988 (DOGV núm. 824, de 13.5.1988), de la Direcció General de Producció Agrària. En les cruïlles amb el viari haurà d'utilitzar-se el senyal indicat en l'article 66.2 del Reglament general de circulació.  
Les carrerades o passos de bestiar de caràcter general s'han de senyalitzar per mitjà de panells complementaris amb la inscripció «carrerada», que es col·locarà a sota del senyal «pas d'animals domèstics» (P-23), arreplegada en l'article 149 d'este reglament, amb el seu pla perpendicular a la direcció de la circulació i al costat dret d'esta de forma fàcilment visible per als conductors dels vehicles afectats.  
Esta senyalització haurà de ser complementada amb els corresponents senyals de limitació de velocitat.  
2. Els terrenys afectats pel nou traçat han de quedar en condicions que permeten la seua inscripció en el Registre de la Propietat a favor de la Generalitat.  
L'actuació urbanística efectuada per l'Ajuntament de la Vila Joiosa a l'empara dels acords plenaris referits en l'antecedent de fet quart de la present resolució resulta l'adjudicació del nou tram de la via pecuària al mateix Ajuntament amb la qualificació urbanística de vials, en concret, les finques resultants números 18 i 18.1 del projecte de reparcel·lació forçosa del sector PP-16 (finques registrals números: 33028 i 33910) i afectes xarxa viària, i per on es proposa el nou traçat de la via pecuària, la qual cosa constituïx un error.  
  
Gràcies al projecte bàsic de restitució de la via pecuària Colada de la Costa, abril de 2012, aprovat mitjançant Acord de la Junta de Govern Local de 25 d'abril de 2012, la via pecuària mencionada s'integra en la trama urbana com a passeig o albereda que permet els usos establits en la Llei de Vies Pecuàries i segons les reunions mantingudes amb els responsables d'urbanisme de l'Ajuntament de la Vila Joiosa, es procedirà a la modificació registral de les finques registrals esmentades que passaran a titularitat de la Generalitat com a via pecuària i lliure de càrregues.  
3. Vistos els preceptes legals mencionats i la resta de concordant i pertinent aplicació, fent ús de les atribucions que em conferix el Reglament Orgànic i Funcional de la Conselleria d'Infraestructures, Territori i Medi Ambient, aprovat per Decret 112/2011, de 2 de setembre (DOCV núm. 6602, de 06.09.2011), del Consell,  
  
  
ORDENE  
  
Article 1  
Aprovar la modificació parcial de traçat de la via pecuària Colada de la Costa, al seu pas pel Pla Parcial del Sector PP-16 en el terme municipal de la Vila Joiosa, amb subjecció als condicionants establits en l'informe del Servici d'Ordenació i Gestió Forestal, de 29 de maig de 2012 i d'acord amb els plans del traçat definitiu de la via pecuària conforme al projecte bàsic de restitució, abril de 2012, aprovat mitjançant Acord de la Junta de Govern Local de 25 d'abril de 2012 i a l'obtenció de totes les restants autoritzacions i llicències que legalment siguen procedents.  
  
Article 2  
La desafectació del traçat actual de la via pecuària Colada de la Costa, al seu pas pel Pla Parcial del Sector PP-16 en el terme municipal de la Vila Joiosa d'acord amb la documentació escrita i gràfica descrita en l'expedient V/E/043/02.  
  
Article 3  
L'afectació del nou traçat proposat per a la via pecuària Colada de la Costa, al seu pas pel Pla Parcial del Sector PP-16 en el terme municipal de la Vila Joiosa d'acord amb la documentació escrita i gràfica descrita en l'expedient V E/043/02/.  
Els terrenys afectats pel nou traçat s'inscriuran en el Registre de la Propietat a favor de la Generalitat. Es procedirà a la modificació registral de les finques registrals números: 33368 i 33725 com a via pecuària i lliure de càrregues.  
  
  
DISPOSICIÓ FINAL  
  
La present orde entrarà en vigor l'endemà de ser publicada en el Diari Oficial de la Comunitat Valenciana.  
  
València, 13 de setembre de 2012  
  
La consellera d'Infraestructures, Territori i Medi Ambient,  
ISABEL BONIG TRIGUEROS